CELEX: 32021R1962
Language: sk
Date: 2021-08-12 00:00:00
Title: Delegované nariadenie Komisie (EÚ) 2021/1962 z 12. augusta 2021, ktorým sa opravuje príloha VI k nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Text s významom pre EHP)

12.11.2021   
               
               
                  SK
               
               
                  Úradný vestník Európskej únie
               
               
                  L 400/16
               
            
         DELEGOVANÉ NARIADENIE KOMISIE (EÚ) 2021/1962
         z 12. augusta 2021,
         ktorým sa opravuje príloha VI k nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (1), a najmä na jeho článok 37 ods. 5,
         keďže:
         
                     (1)
                  
                  
                     Overovaním sa zistili chyby v prílohe VI k nariadeniu (ES) č. 1272/2008. Delegovaným nariadením Komisie (EÚ) 2020/217 (2), ktorým sa uvedená príloha zmenila, sa do tabuľky 3 v časti 3 doplnilo niekoľko látok. Zápisy týkajúce sa látok pentakálium-2,2‘,2“,2‘“,2““"-(etán-1,2-diylnitrilo)pentaacetát; kyselina N-karboxymetyliminobis(etylénnitrilo)tetra(octová) a pentanátrium-(karboxylátometyl)iminobis(etylénennitrilo)tetraacetát obsahujú chyby týkajúce sa výstražného slova. Tieto látky sú okrem iného klasifikované ako toxické pre špecifický cieľový orgán – opakovaná expozícia (kategória 2), a preto by sa mali označovať výstražným slovom „Warning“, ktoré zodpovedá kódu výstražného slova „Wng“, v súlade s tabuľkou 3.9.5 v časti 3 prílohy I k nariadeniu (ES) č. 1272/2008. Delegovaným nariadením (EÚ) 2020/217 sa však pre uvedené látky omylom zaviedol kód výstražného slova „Dgr“ (skratka anglického slova „Danger“, čiže nebezpečenstvo). Uvedené chyby by sa mali opraviť.
                  
               
                     (2)
                  
                  
                     Nariadenie (ES) č. 1272/2008 by sa preto malo zodpovedajúcim spôsobom opraviť.
                  
               
                     (3)
                  
                  
                     Keďže ustanovenia delegovaného nariadenia (EÚ) 2020/217 obsahujúce chybu sa uplatňujú od 1. októbra 2021, jeho oprava by sa mala takisto uplatňovať od uvedeného dátumu.
                  
               
                     (4)
                  
                  
                     Aby sa zohľadnili ustanovenia delegovaného nariadenia (EÚ) 2020/217, dodávatelia by mali mať takisto možnosť uplatňovať opravy uvedené v tomto nariadení na látky a zmesi pred dátumom začatia jeho uplatňovania na dobrovoľnom základe.
                  
               
                     (5)
                  
                  
                     Od dodávateľov by sa nemalo vyžadovať, aby zmenili etikety a balenia látok a zmesí, ktoré boli uvedené na trh pred nadobudnutím účinnosti tohto nariadenia v súlade s nariadením (ES) č. 1272/2008, aby sa predišlo zbytočným nákladom. Keďže chybný kód výstražného slova zodpovedá závažnejšej triede nebezpečnosti, zachovanie zodpovedajúceho výstražného slova na etikete neznižuje úroveň ochrany ľudského zdravia,
                  
               PRIJALA TOTO NARIADENIE:
         
            Článok 1
            Kód výstražného slova „Dgr“ v siedmom stĺpci „Kódy piktogramov a výstražných slov“ tabuľky 3 v časti 3 prílohy VI k nariadeniu (ES) č. 1272/2008, pokiaľ ide o zápisy týkajúce sa látok pentakálium-2,2‘,2“,2‘“,2““"-(etán-1,2-diylnitrilo)pentaacetát; kyselina N-karboxymetyliminobis(etylénnitrilo)tetra(octová) a pentanátrium-(karboxylátometyl)iminobis(etylénennitrilo)tetraacetát, sa nahrádza kódom výstražného slova „Wng“.
         
         
            Článok 2
            Dodávatelia nie sú povinní zmeniť podľa ustanovenia v článku 1 označenie alebo balenie látok alebo zmesí s ich obsahom, ktoré uviedli na trh v súlade s nariadením (ES) č. 1272/2008 pred 15. novembrom 2021.
         
         
            Článok 3
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. októbra 2021.
            Odchylne od druhého odseku tohto článku sa látky uvedené v článku 1 tohto nariadenia a látky a zmesi s ich obsahom môžu pred 1. októbrom 2021 klasifikovať, označovať a baliť v súlade s nariadením (ES) č. 1272/2008 v znení opravenom týmto nariadením.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 353, 31.12.2008, s. 1.
         
            (2)  Delegované nariadenie Komisie (EÚ) 2020/217 zo 4. októbra 2019, ktorým sa na účely prispôsobenia technickému a vedeckému pokroku mení a opravuje nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 44, 18.2.2020, s. 1).